CELEX: 32018R0415
Language: sk
Date: 2018-03-16 00:00:00
Title: Nariadenie Komisie (EÚ) 2018/415 zo 16. marca 2018, ktorým sa stanovujú ďalšie povinnosti a úlohy referenčného laboratória Európskej únie pre africký mor koní a ktorým sa mení príloha II k smernici Rady 92/35/EHS, príloha II k smernici Rady 2000/75/ES a prílohy VII k nariadeniu Európskeho parlamentu a Rady (ES) č. 882/2004 (Text s významom pre EHP )

19.3.2018   
            
            
               SK
            
            
               Úradný vestník Európskej únie
            
            
               L 75/18
            
         NARIADENIE KOMISIE (EÚ) 2018/415
   zo 16. marca 2018,
   ktorým sa stanovujú ďalšie povinnosti a úlohy referenčného laboratória Európskej únie pre africký mor koní a ktorým sa mení príloha II k smernici Rady 92/35/EHS, príloha II k smernici Rady 2000/75/ES a prílohy VII k nariadeniu Európskeho parlamentu a Rady (ES) č. 882/2004
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 92/35/EHS z 29. apríla 1992, ktorou sa stanovujú pravidlá kontroly a opatrenia na boj s africkým morom koní (1), a najmä na jej článok 18,
   so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec – modrého jazyka (2), a najmä na jej článok 19,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (3), a najmä na jeho článok 32 ods. 5 a 6,
   keďže:
   
               (1)
            
            
               V článku 15 smernice 92/35/EHS sa stanovuje potreba určiť referenčné laboratórium Európskej únie pre africký mor koní v prílohe II a zoznam jeho funkcií a povinností v prílohe III k uvedenej smernici.
            
         
               (2)
            
            
               V článku 16 smernice 2000/75/ES sa stanovuje potreba určiť referenčné laboratórium Európskej únie pre katarálnu horúčku oviec v časti A prílohy II a zoznam jeho úloh v časti B prílohe II k uvedenej smernici.
            
         
               (3)
            
            
               V článku 32 ods. 2 nariadenia (ES) č. 882/2004 sa stanovujú povinnosti referenčných laboratórií Európskej únie v oblasti zdravia zvierat. Referenčné laboratóriá Európskej únie pre zdravie zvierat a živé zvieratá vrátane referenčných laboratórií Európskej únie pre africký mor koní a katarálnu horúčku oviec sú uvedené v časti II prílohy VII k danému nariadeniu.
            
         
               (4)
            
            
               Na základe oznámenia Spojeného kráľovstva v súlade s článkom 50 Zmluvy o Európskej únii bude musieť laboratórium uvedené v časti A prílohy II k smernici 2000/75/ES ukončiť svoju činnosť ako referenčné laboratórium pre katarálnu horúčku oviec.
            
         
               (5)
            
            
               V záujme zachovania synergických účinkov v oblasti technických poznatkov, laboratórnych kapacít a kontaktných sietí medzi národnými referenčnými laboratóriami súvisiacich s epidemiologickou príbuznosťou afrického moru koní a katarálnej horúčky oviec by referenčné laboratórium Európskej únie pre africký mor koní uvedené v prílohe II k smernici 92/35/EHS malo prevziať povinnosti referenčného laboratória Európskej únie pre katarálnu horúčku oviec.
            
         
               (6)
            
            
               Madridské Laboratorio Central de Veterinaria – Área de Sanidad Animal pri Ministerstve pôdohospodárstva, rybárstva a potravinárstva Španielska, ktoré je referenčným laboratóriom Európskej únie pre africký mor koní, by malo pokračovať vo výkone funkcií a činností v súlade so smernicou 92/35/EHS a navyše prevziať úlohy referenčného laboratória Európskej únie katarálnu horúčku oviec podľa smernice 2000/75/ES.
            
         
               (7)
            
            
               Navyše je po zmene niektorých kontaktných údajov referenčného laboratória Európskej únie pre africký mor koní Laboratorio Central de Veterinaria – Área de Sanidad Animal v španielskom Madride potrebné zodpovedajúcim spôsobom zmeniť prílohu II k smernici 92/35/EHS.
            
         
               (8)
            
            
               Názov laboratória, ktoré prevezme povinnosti referenčného laboratória EÚ pre africký mor koní a katarálnu horúčku oviec, by sa zároveň mal uviesť ako názov referenčného laboratória EÚ pre katarálnu horúčku oviec. Časť A prílohy II k smernici 2000/75/ES by sa preto mala zodpovedajúcim spôsobom zmeniť.
            
         
               (9)
            
            
               Príloha VII k nariadeniu (ES) č. 882/2004 by sa mala zmeniť tak, aby sa v nej odkazovalo na referenčné laboratórium EÚ pre africký mor koní a katarálnu horúčku oviec.
            
         
               (10)
            
            
               V záujme zabezpečenia kontinuity činností referenčného laboratória Európskej únie pre katarálnu horúčku oviec, ako aj poskytnutia dostatočného času na spustenie plnej prevádzky novourčeného referenčného laboratória EÚ je vhodné, aby sa opatrenia uvedené v tomto nariadení uplatňovali od 1. januára 2019.
            
         
               (11)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   
      Laboratorio Central de Veterinaria – Área de Sanidad Animal v španielskom Madride preberá povinnosti a úlohy referenčného laboratória Európskej únie pre africký mor koní a katarálnu horúčku oviec v zmysle prílohy III k smernici 92/35/EHS, resp. časti B prílohy II k smernici 2000/75/ES.
   Článok 2
   Príloha II k smernici 92/35/EHS sa mení v súlade s prílohou I k tomuto nariadeniu.
   Článok 3
   Časť A prílohy II k smernici 2000/75/ES sa mení v súlade s prílohou II k tomuto nariadeniu.
   Článok 4
   Príloha VII k nariadeniu (ES) č. 882/2004 sa mení v súlade s prílohou III k tomuto nariadeniu.
   Článok 5
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2019.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. marca 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 157, 10.6.1992, s. 19.
   
      (2)  Ú. v. ES L 327, 22.12.2000, s. 74.
   
      (3)  Ú. v. EÚ L 165, 30.4.2004, s. 1.
   
      PRÍLOHA I
      V prílohe II k smernici 92/35/EHS sa názov a kontaktné údaje laboratória nahrádzajú takto:
      
         
                     „Laboratorio Central de Veterinaria – Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     ŠPANIELSKO“.
                  
               
   
   
      PRÍLOHA II
      V časti A prílohy II k smernici 2000/75/ES sa názov a kontaktné údaje laboratória nahrádzajú takto:
      
         
                     „Laboratorio Central de Veterinaria – Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     ŠPANIELSKO“.
                  
               
   
   
      PRÍLOHA III
      Časť II prílohy VII k nariadeniu (ES) č. 882/2004 sa mení takto:
      
                  1.
               
               
                  body 2 a 9 sa vypúšťajú;
               
            
                  2.
               
               
                  dopĺňa sa tento bod 21:
                  „21.   Referenčné laboratórium Európskej únie pre africký mor koní a katarálnu horúčku oviec
                  
                  
                              Laboratorio Central de Veterinaria – Área de Sanidad Animal
                           
                        
                              Ctra. M-106, P.K. 1,4
                           
                        
                              28110 Algete (Madrid)
                           
                        
                              ŠPANIELSKO“.